Llíria celebra la Fira i Festes de Sant Miquel 2024, plena de tradició i cultura
09 de setembre de 2024

Llíria es bolcarà, un any més, amb la Fira i Festes de Sant Miquel, unes celebracions patronals plenes de tradició, cultura i música. La inauguració de la fira gastronòmica “A mos redó” marcarà l'inici oficial de les festes patronals de la capital del Camp de Túria este dijous, 12 de setembre, a les 19.00 hores.

La programació d'enguany comptarà amb les actuacions estel·lars de l'artista Ana Guerra que es va donar a conéixer en el programa televisiu Operación Triunfo (20 setembre), i de l’eurovisiu Daniel Diges que oferirà un espectacle en tribut a Camilo Sesto acompanyat per la David Pastor Big Band ((27 setembre).

Música gran protagonista

La regidora de Festes, Mª José Llopis, ha assenyalat que “la presència de la música de les nostres agrupacions és una de les senyes d'identitat de les nostres festes, amb les diferents actuacions que oferixen al llarg d'estes jornades, i el Concert de les Bandes (21 setembre), a càrrec de la Banda Primitiva i la Unió Musical i de Llíria, serà un dels actes centrals, en el qual, a més, homenatjarem en esta edició al reconegut director de la nostra localitat, Álvaro Albiach”.

També cal sumar els concerts que realitzaran la Banda UDP Llíria-Camp de Túria-Serranos (15 setembre), l'Agrupació Musical Edetana “Vicente Giménez” (21 setembre), l'Orquestra de Plectre “El Micalet” (22 setembre), i la Primitiva en la vespra de Sant Miquel. Igualment, en esta edició es comptarà amb l'actuació extraordinària de l’Orquestra de la Comunitat Valenciana (13 setembre) i del cor australià Choirworks de Brisbane (25 setembre).

Entre els actes culturals de les festes patronals s'inclouen, de la mateixa manera, el clàssic teatral “La Ratonera” (25 setembre), la recaptació del qual serà a benefici de la Junta Local de l'Associació Espanyola Contra el Càncer (AECC), el musical “Las Vegas” (26 setembre) en la nit dedicada a la gent gran del municipi, o l'espectacle familiar “Dinosaurios y Princesas” (6 octubre).

La programació de la Fira i Festes de Sant Miquel 2024 oferirà també visites turístiques guiades, activitats esportives, exposicions o conferències, entre altres actuacions. I s'estendrà fins al 8 d'octubre amb els actes commemoratius de l’Any Estellés o el Mig Any Faller que comptarà amb l'actuació de l'orquestra Vértigo Revolution (5 octubre).

Actes religiosos

Els actes religiosos, organitzats per la Germandat de Sant Miquel, seran els protagonistes del cap de setmana gran de les festes. La popular la Baixà de Sant Miquel des del seu monestir se celebrarà el 28 setembre, i el 29, festivitat del patró de la ciutat, tindrà lloc la solemne processó inteparroquial.

D'esta manera, les festes de Sant Miquel “tornaran a ser el punt de trobada de la ciutadania de Llíria i dels milers de persones que ens visiten per estes dates, unes jornades que ens permeten disfrutar, des de la tradició, en una gran varietat d'actes d'oci i germanor”, ha destacat l'alcalde Joanma Miguel.

Fira d'atraccions

Un altre dels grans atractius de les celebracions patronals de la localitat edetana és la fira d'atraccions, que estarà al barri de Mura, del 13 al 30 de setembre. Els dies 18, 25 i 30 es podrà visitar amb preus reduïts, i el 13 hi haurà una oferta de 2x1 en els tiquets. A més, el 19 i el 26, entre les 17.30 i les 19.00 hores, estarà adaptada a xiquets i xiquetes amb trastorn de l'espectre autista (TEA), ja que les atraccions estaran sense llum i so.